Man (94) in plas bloed aangetrefArgieffoto Die liggaam van ŉ 94-jarige man is in ŉ plas bloed in sy woning in Hayfields, Pietermaritzburg, aangetref. Russel Meiring, ER24-woordvoerder, sê paramedici het Woensdagoggend kort voor 08:00 by die bejaarde se huis in Laurencesingel opgedaag en wetstoepassers daar aangetref. “Nadat hulle die huis binnegegaan het, het hulle die man in ŉ plas bloed in een van die vertrekke sien lê,” sê Meiring. Paramedici het hom ondersoek en vasgestel dat hy talle beserings opgedoen het en reeds gesterf het. Meiring sê blykbaar het die man se bure die polisie ontbied nadat hulle op sy lyk afgekom het. “Plaaslike owerhede was op die toneel om die [man se dood] verder te ondersoek.”